พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา และครุยวิทยฐานะ ของมหาวิทยาลัยศรีนครินทรวิโรฒ พ.ศ. 2527 (ฉบับ Update ล่าสุด)

พระราชกฤษฎีกา

พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา
และครุยวิทยฐานะ
ของมหาวิทยาลัยศรีนครินทรวิโรฒ
พ.ศ. ๒๕๒๗

ภูมิพลอดุลยเดช ป.ร.
ให้ไว้ ณ วันที่ ๑๗ กรกฎาคม พ.ศ. ๒๕๒๗
เป็นปีที่ ๓๙ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา และครุยวิทยฐานะ ของมหาวิทยาลัยศรีนครินทรวิโรฒ

อาศัยอำนาจตามความในมาตรา
๑๕๙ ของรัฐธรรมนูญแห่งราชอาณาจักรไทย กับมาตรา ๓๖ และมาตรา ๔๐ แห่งพระราชบัญญัติมหาวิทยาลัยศรีนครินทรวิโรฒ
พ.ศ. ๒๕๑๗ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา และครุยวิทยฐานะ ของมหาวิทยาศรีนครินทรวิโรฒ พ.ศ. ๒๕๒๗

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ยกเลิก
(๑)
พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา และครุยวิทยฐานะ ของมหาวิทยาลัยศรีนครินทรวิโรฒ
พ.ศ. ๒๕๑๙
(๒) พระราชกฤษฎีกาว่าด้วยปริญญาในสาขาวิชา
อักษรย่อสาขาวิชา และครุยวิทยฐานะ ของมหาวิทยาลัยศรีนครินทรวิโรฒ (ฉบับที่ ๒) พ.ศ.
๒๕๑๙

มาตรา ๔  ให้กำหนดปริญญาในสาขาวิชา
และอักษรย่อสำหรับสาขาวิชาของมหาวิทยาลัยศรีนครินทรวิโรฒ ดังนี้
(๑)
สาขาวิชาการศึกษา มีปริญญาสามชั้น คือ
(ก) เอก เรียกว่า การศึกษาดุษฎีบัณฑิต ใช้อักษรย่อ กศ.ด.
(ข) โท เรียกว่า การศึกษามหาบัณฑิต ใช้อักษรย่อ กศ.ม.
(ค) ตรี เรียกว่า การศึกษาบัณฑิต ใช้อักษรย่อ กศ.บ.
(๒)
สาขาวิชาพยาบาลศาสตร์ มีปริญญาสามชั้น คือ
(ก) เอก เรียกว่า พยาบาลศาสตรดุษฎีบัณฑิต ใช้อักษรย่อ พย.ด.
(ข) โท เรียกว่า พยาบาลศาสตรมหาบัณฑิต ใช้อักษรย่อ พย.ม.
(ค) ตรี เรียกว่า พยาบาลศาสตรบัณฑิต ใช้อักษรย่อ พย.บ.
(๓)[๒]
สาขาวิชามนุษยศาสตร์ที่ศึกษากระบวนวิชาจิตวิทยาเป็นวิชาเอก
สาขาวิชาสังคมศาสตร์ที่ศึกษากระบวนวิชาภูมิศาสตร์หรือวิชาสังคมวิทยาเป็นวิชาเอก
สาขาวิชาพฤติกรรมศาสตร์ สาขาวิชาพลศึกษาและสาขาวิชาวิทยาศาสตร์ มีปริญญาสามชั้น
คือ
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.
(๔)
สาขาวิชามนุษยศาสตร์ที่ศึกษากระบวนวิชาดุริยางคศาสตร์ วิชาบรรณารักษ์ศาสตร์
วิชาภาษาต่างประเทศ วิชาภาษาไทย วิชาภาษาศาสตร์ หรือวิชาศิลปะ เป็นวิชาเอก
และสาขาวิชาสังคมศาสตร์ที่ศึกษากระบวนวิชาบริหารธุรกิจ วิชาประวัติศาสตร์
วิชามานุษยวิทยา วิชารัฐศาสตร์ หรือวิชาเศรษฐศาสตร์ เป็นวิชาเอก มีปริญญาสามชั้น
คือ
(ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด.
(ข) โท เรียกว่า ศิลปศาสตรมหาบัณฑิต ใช้อักษรย่อ ศศ.ม.
(ค) ตรี เรียกว่า ศิลปศาสตรบัณฑิต ใช้อักษรย่อ ศศ.บ.
(๕)[๓]
สาขาวิชาแพทยศาสตร์ มีปริญญาสองชั้น คือ
(ก) เอก เรียกว่า แพทยศาสตรดุษฎีบัณฑิต ใช้อักษรย่อ พ.ด.
(ข) ตรี เรียกว่า แพทยศาสตรบัณฑิต ใช้อักษรย่อ พ.บ.

มาตรา ๕  ครุยวิทยฐานะของมหาวิทยาลัยศรีนครินทรวิโรฒมีสามชั้น
คือ
(๑) ดุษฎีบัณฑิต
ครุยทำด้วยผ้าหรือแพรสีดำ เย็บเป็นเสื้อคลุมยาวเหนือข้อเท้าพอประมาณ มีแถบกำมะหยี่สีดำทาบริมเสื้อโดยตลอด
ขนาดกว้าง ๑๑ เซนติเมตร แขนกว้างยาวตกข้อมือ
ตลอดกลางแขนทั้งสองข้างมีแถบกำมะหยี่สีดำขนาดกว้าง ๖ เซนติเมตร ยาว ๔๒ เซนติเมตร
จำนวนสามแถบ ปลายแถบทั้งสองข้างเป็นมุมแหลมติดเรียงกันระยะห่าง ๓ เซนติเมตร มีผ้าคล้องคอด้านในทำด้วยผ้าต่วนสีแดง
มีแถบทำด้วยผ้าต่วนหรือแพรสีเทาขนาดกว้าง ๑๐ เซนติเมตรทาบขวาง
ด้านนอกเป็นกำมะหยี่สีตามสาขาวิชา มีแถบกำมะหยี่สีแดงเข้ม ขนาดกว้าง ๑๑
เซนติเมตรทาบขอบบน และมีแพรสีแดงเข้ม ขนาดกว้าง ๒ เซนติเมตรขลิบริมขอบล่าง
ประกอบด้วยหมวกแผ่นสี่เหลี่ยมจตุรัส ยาวด้านละ ๒๔ เซนติเมตร ทำด้วยผ้าหรือแพรสีดำ
มีพู่ห้อยสีตามสาขาวิชา
(๒) มหาบัณฑิต
ครุยทำด้วยผ้าหรือแพรสีดำ เย็บเป็นเสื้อคลุม ยาวเหนือข้อเท้าพอประมาณ หลังจีบ
แขนทะลุเหนือข้อศอก ปลายแขนเป็นถุงห้อยสั้นกว่าตัวเสื้อ ๒๐ เซนติเมตรรูปปลายเรียว มีผ้าคล้องคอเช่นเดียวกับดุษฎีบัณฑิต
เว้นแต่มีผ้าต่วนหรือแพรสีเทา ขนาดกว้าง ๑๐ เซนติเมตรทาบขอบบน ประกอบด้วยหมวกเช่นเดียวกับดุษฎีบัณฑิต
(๓) บัณฑิต
ครุยทำด้วยผ้าหรือแพรสีดำ เย็บเป็นเสื้อคลุมยาวเหนือข้อเท้าพอประมาณ หลังจีบ
แขนกว้างยาวตกข้อมือ มีผ้าคล้องคอและหมวกเช่นเดียวกับมหาบัณฑิต

มาตรา ๖[๔] 
สีตามสาขาวิชา มีดังนี้
(๑) สาขาวิชาการศึกษา                                          สีฟ้า
(๒) สาขาวิชาพยาบาลศาสตร์                                   สีเหลืองส้ม
(๓) สาขาวิชาพลศึกษา                                           สีเขียว
(๔) สาขาวิชาแพทยศาสตร์                                      สีเขียวแก่
(๕) สาขาวิชามนุษยศาสตร์                                      สีขาว
(๖) สาขาวิชาวิทยาศาสตร์                                       สีเหลือง
(๗) สาขาวิชาสังคมศาสตร์
และสาขาวิชาพฤติกรรมศาสตร์    สีม่วง

มาตรา ๗  ให้มหาวิทยาลัยศรีนครินทรวิโรฒจัดทำครุยวิทยฐานะตามพระราชกฤษฎีกานี้ขึ้นไว้เป็นตัวอย่าง

มาตรา ๘  ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

 หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งคณะพยาบาลศาสตร์ขึ้นในมหาวิทยาลัยศรีนครินทรวิโรฒ
และโดยที่พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
และครุยวิทยฐานะ ของมหาวิทยาลัยศรีนครินทรวิโรฒที่ใช้อยู่ในปัจจุบันนี้ยังไม่ได้กำหนดปริญญาในสาขาวิชา
และอักษรย่อสำหรับสาขาวิชาพยาบาลศาสตร์ไว้ สมควรที่จะปรับปรุงพระราชกฤษฎีกาดังกล่าว
เพื่อให้มหาวิทยาลัยศรีนครินทรวิโรฒสามารถให้ปริญญาแก่ผู้สำเร็จการศึกษาในหลักสูตรดังกล่าวได้
และโดยที่มาตรา ๓๖ และมาตรา ๔๐ แห่งพระราชบัญญัติมหาวิทยาลัยศรีนครินทรวิโรฒ พ.ศ.
๒๕๑๗ บัญญัติว่า การกำหนดปริญญาในสาขาวิชา อักษรย่อสำหรับสาขาวิชา และครุยวิทยฐานะ
ให้ตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา
และครุยวิทยฐานะ ของมหาวิทยาลัยศรีนครินทรวิโรฒ (ฉบับที่
๒) พ.ศ. ๒๕๒๙[๕]

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยศรีนครินทรวิโรฒได้รับอนุมัติให้เปิดสอนในสาขาวิชาพฤติกรรมศาสตร์และสาขาวิชาแพทยศาสตร์เพิ่มขึ้น
สมควรแก้ไขเพิ่มเติมการกำหนดปริญญาในสาขาวิชาและอักษรย่อสำหรับสาขาวิชาพฤติกรรมศาสตร์และสาขาวิชาแพทยศาสตร์และสีตามสาขาวิชาดังกล่าวเพิ่มขึ้น  จึงจำเป็นต้องตราพระราชกฤษฎีกานี้

พัชรี/ผู้จัดทำ
๔ พฤศจิกายน ๒๕๕๓
กวินทราดา/ผู้ตรวจ

[๑] ราชกิจจานุเบกษา
เล่ม ๑๐๑/ตอนที่ ๙๓/ฉบับพิเศษ หน้า ๖/๒๐ กรกฎาคม ๒๕๒๗

[๒] มาตรา ๔ (๓)
แก้ไขเพิ่มเติมโดยพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา และครุยวิทยฐานะ
ของมหาวิทยาลัยศรีนครินทรวิโรฒ (ฉบับที่ ๒) พ.ศ. ๒๕๒๙

[๓] มาตรา ๔ (๕)
เพิ่มโดยพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา และครุยวิทยฐานะ
ของมหาวิทยาลัยศรีนครินทรวิโรฒ (ฉบับที่ ๒) พ.ศ. ๒๕๒๙

[๔] มาตรา ๖
แก้ไขเพิ่มเติมโดยพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา และครุยวิทยฐานะ
ของมหาวิทยาลัยศรีนครินทรวิโรฒ (ฉบับที่ ๒) พ.ศ. ๒๕๒๙

[๕] ราชกิจจานุเบกษา
เล่ม ๑๐๔/ตอนที่ ๗๙/ฉบับพิเศษ หน้า ๑/๒๕ เมษายน ๒๕๓๐